Aramba

Aramba no sambua wakake si tola moli na labözi hagunia. To'ölö lafoli ia awö göndra ba faritia ba ginötö gowasa. La'oguna'ö göi ia meföna ba Danö Niha ba wanuriaigö na so gomusola dödö ba ma zui abula dödö. Bahiza tenga ha ba Danö Niha tesöndra garamba. Ba mbanua bö'ö te'oguna'ö ia ba konser musik ma zui ba wamokai angowuloa sebua. Bakha ba liturgi ndra Niha Keriso te'oguna'ö göi garamba ba ginötö wamahowu'ö roti ba agu, nifotöi fangandrö saohagölö sebua (ekaristi).

Owulo-wulo ia, ba mato sara ta'io wa'ebolo mbawania. So zobu'u faudu wetahö ba dalunia, owulo-wulo mato ya'i gokhö wa'ebua, nifotöi hagu garamba. Labözi-bözi faoma balö geu hagu andrö ba wamoli ia.

Tehaogö garamba moroi ba zi'öli ba ma zui moroi ba laoya. Lahaogö mbözi-bözinia moroi ba geu ba laböbö mbalönia faoma sawu mbanio ni'olohuni faoma nukha-nukha. Moguna zawu da'a, ena'ö owulo li garamba na labözi ia, börö ise-ise linia na labözi ia faoma eu.

 Fangogunaö Aramba 

 Fanuriaigö na so gabula dödö 
Meföna na so gabula dödö simane fa'amate niha, fa'akhozi nomo, ba tanöbö'önia, ba labözi garamba nifatete-tete manö lö mo'otalua, ba wanuriaigö khö ndra niha mbanua wa so gabula dödö. Na larongo li garamba simane niha ba zifasui ba la'alio'ö wangondrasi.

 Fanuriaigö na so gomusola dödö 
Ba wanuriaigö omusola dödö ba labözi garamba awö wakake tanöbö'ö simane göndra ba faritia, nifade'a-de'a wamözi.

 Ba ginötö walöŵa 
Na so zangowalu ma fa'alua walöŵa, tebözi garamba ba ginötö:
 Mangosara ndra talifusö ba nomo nono matua sedöna lafangowalu (ba hada Laraga lafotöi ia Famözi Aramba). Yaia da'ö labözi garamba waohita, labözi garamba watao, labözi göndra töla ma'usö, ba labözi dutuhao awö faritia soliŵa li. Lalau da'a ba wanuriaigö ba mbanua, wa no ahatö ginötö wa'alua walöŵa.
 Lafotu ba lafe'e mbene'ö. Fatua lö lafe'e ni'owalu, lalau ua wangandrö ba fanetenia labözi garamba. Labözi garamba andre ba wanuriaigö ba mbanua, wa no mufotu ni'owalu ba no ahatö ginötö wa'alua walöŵa.
 Tohare zamasao bawi walöŵa sifao bawi böwö. Na no ofeta zolohe bawi walöŵa ba mbalö golayama, yamendrua manö na lafagaölö mbölihae ira tome, labözi garamba ira sowatö.
 Tohare nuwu simöi ba walöŵa, lafaondragö ira faoma famözi aramba.
 Tohare dome simöi ba walöŵa, lafaondragö ira faoma famözi aramba.
 Lafazaŵa ni'owalu ba mofanö dome, ba labözi garamba ira sowatö.

 Ba wangowasa 
Na alua wangowasa, ba labözi garamba ba wamaondragö dome simane uwu, sibaya ba sitengabö'ö.

 Ba konser musik 
Aramba no sambua fakake musik. Fao lafoli ia ba zi sambua angowuloa wakake musik nifotöi konser simane musik gamelan ba danö Jawa.

 Famokai angowuloa 
Na so gangowuloa sebua to'ölö labokai ia faoma famözi aramba. 

 Bakha ba liturgi Gereja 
Ba ginötö Misa lafoli garamba awö riti-riti ba ginötö ifahowu'ö roti ba agu ere, sedöna dania tobali boto ba do Keriso.

 Umbu 

Kategori:Hada Nono Niha''
Kategori:Fakake nifoli